ช็อกโลก! แชมป์เก่า “อินทรีเหล็ก” ปีกหักพ่าย “โสมขาว” ตกรอบฟุตบอลโลก 2018
ช็อกโลก! แชมป์เก่า “อินทรีเหล็ก” ปีกหักพ่าย “โสมขาว” ตกรอบฟุตบอลโลก 2018 
28 มิ.ย. 2561

ผู้สื่อข่าวรายงานว่า ศึกฟุตบอลโลก 2018 รอบแบ่งกลุ่ม รอบแรกนัดสุดท้าย กลุ่ม F ที่ประเทศรัสเซีย เมื่อคืนนี้ ( 27 มิ.ย.) มีลงสนามฟาดแข้งพร้อมกัน 2 คู่ ถือเป็นนัดชี้ชะตาหาทีมเข้ารอบ โดยเกมคู่แรก “อินทรีเหล็ก”เยอรมนี ที่มี 3 คะแนน จาก 2 นัด ดวลแข้งกับ “กิมจิ” เกาหลีใต้ ที่แพ้ 2 นัดรวด ตกรอบไปแล้ว
โดยผลการแข่งขันปรากฏว่า เกาหลีใต้ พลิกล็อกเอาชนะ เยอรมนี ไปได้อย่างสุดเหลือเชื่อ 2-0 โดยได้ประตูจาก คิม ยังกวอน ช่วงทดเวลาบาดเจ็บนาที 90+2 และ ซอน เฮืองมิน ทดเจ็บนาที 90+6 ทำให้ทีมแชมป์เก่า เยอรมนี มี 3 คะแนน เท่ากับ เกาหลีใต้ แต่ลูกได้เสีย “โสมขาว” ดีกว่า จึงทำให้ “อินทรีเหล็ก” จมบ๊วยของกลุ่ม กระเด็นตกรอบแรกไปชนิดช็อกแฟนบอลทั้งโลก
ทั้งนี้ถือเป็นการตกรอบแรกฟุตบอลโลกเป็นหนแรก นับตั้งแต่ปี ค.ศ. 1938 และเป็นแชมป์เก่ารายที่ 3 ที่ตกรอบแรกในบอลโลกครั้งต่อมา ต่อจาก สเปน ที่ได้แชมป์ฟุตบอลโลก 2010 แต่ตกรอบแรก 2014, อิตาลี ที่ได้แชมป์เวิลด์ คัพ 2006 แต่ตกรอบแรก 2010 ส่วน เกาหลีใต้ ได้อันดับที่ 3 ของกลุ่ม
ส่วนอีกหนึ่งคู่ “จังโก้” เม็กซิโก ที่ชนะมา 2 นัดรวด มี 6 คะแนน วัดฝีเท้ากับ “ไวกิ้ง” สวีเดน ที่มี 3 คะแนน จาก 2 นัด ผลการแข่งขันปรากฏว่า สวีเดน ไล่อัด เม็กซิโก ยับ 3-0 ได้ประตูจาก ลุดวิก ออกุสตินส์สัน นาที 50, อันเดรียส กรานควิสต์ นาที 62 (จุดโทษ), เอ็ดสัน อัลวาเรซ ทำเข้าประตูตัวเอง นาที 74 ทำให้ “ไวกิ้ง” เก็บเพิ่มเป็น 6 คะแนนเท่ากับ เม็กซิโก แต่ลูกได้เสียดีกว่า จึงเข้ารอบน็อกเอาต์ต่อไปในฐานะแชมป์กลุ่ม ทาง เม็กซิโก เข้ารอบในฐานะอันดับ 2 ของกลุ่ม
สรุปคะแนนของกลุ่ม F หลังเตะจบรอบแรก 1. สวีเดน 6 คะแนน ลูกได้เสียบวก 3, 2. เม็กซิโก 6 คะแนน ลูกได้เสียลบ 1, 3. เกาหลีใต้ 3 คะแนน ลูกได้เสียบวก 0, 4. เยอรมนี 3 คะแนน ลูกได้เสียลบ 2
สำหรับรอบ 16 ทีมสุดท้าย สวีเดน จะไปยืนรอพบกับทีมอันดับ 2 ของกลุ่ม E ในวันที่ 3 ก.ค. ฝ่าย เม็กซิโก จะไปดวลแข้งกับอันดับ 1 ของกลุ่ม E วันที่ 2 ก.ค. นี้.